May 22,2016
ఉద్యోగుల్ని నిందించడం సబబు కాదు !
ముంబయి: ప్రభుత్వ రంగ విమానయాన సంస్థ ఎయిర్‌ ఇండియా ప్రస్తుత దుర్దశకు సాధారణ ఉద్యోగులను నిందించడం సబబు కాదని ఆ సంస్థ అధినేత అశ్విన్‌ లొహాని అన్నారు. ఎయిర్‌ ఇండియా (ఏఐ), ఇండియన్‌ ఎయిర్‌లైన్స్‌ల (ఐఏల) విలీనం సక్రమంగా చేపట్టని కారణంగానే సంస్థలో ప్రస్తుత అస్తవ్యస్తమైన పరిస్థితులు నెలకొన్నాయని ఆయన అభిప్రాయపడ్డారు. దీనికి నాయకత్వ లోపం కూడా తోడవడంతో సంస్థకు ఈ దుర్దశ సంభవించిందంటూ ఆయన బ్లాగ్‌లో ఆవేదన వ్యక్తం చేశారు. ప్రస్తుత పరిస్థితులకు ఉద్యోగులదే తప్పంటూ గతంలో నిందించడం జరిగిందని తన అభిప్రాయాలను తెలిపారు. రెండు సంస్థల విలీనం నిర్ధేశిత ప్రక్రియ మేరకు జరగలేదని.. ఆయన అభిప్రాయపడ్డారు. 'ఇండియన్‌ రైల్వే సర్వీసులకు' (ఐఆర్‌ఎస్‌కు) చెందిన లొహాని గత సెప్టెంబరులో ఎయిర్‌ ఇండియా పగ్గాలు చేపట్టి సంస్థను తనదైన రీతిలో కొంత వృద్ధి పథంలో నడుపుతన్న సంగతి తెలిసిందే. ఎయిర్‌ ఇండియా ఇప్పుడిప్పుడే తిరిగి దారిలో పడుతోందన్న లొహాని 'మహరాజా' సంస్థకు పూర్వ వైభవాన్ని తీసుకువచ్చేందుకు ఇంకా చాలా చేయాల్సి ఉందని అన్నారు. సంస్థ రాణించకపోవడానికి సాధారణ ఉద్యోగులను బాధ్యులను చేస్తూ మాట్లాడడం తనకు బాధ కలిగిస్తుందని ఆయన బ్లాగ్‌లో ఆవేదన వ్యక్తం చేశారు.
మీ స్నేహితులకు రికమెండ్ చెయ్యండి